Addysg, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Darparu Gwybodaeth gan Benaethiaid i Rieni a Disgyblion sy’n Oedolion (Cymru) 2022. 2 Daw’r Rheoliadau hyn i rym ar 1 Medi 2022— a ar gyfer disgyblion mewn dosbarth meithrin mewn ysgol a gynhelir ; b ar gyfer disgyblion yn eu blwyddyn derbyn mewn ysgol a gynhelir; c ar gyfer disgyblion ym mlynyddoedd 1, 2, 3, 4, 5 a 6 mewn ysgol a gynhelir ; d ar gyfer disgyblion ym mlwyddyn 7 mewn ysgol a gynhelir pan fo’r pennaeth a’r corff llywodraethu wedi mabwysiadu cwricwlwm perthnasol o dan Ran 2 o Ddeddf 2021 ; e ar gyfer disgyblion ym mlynyddoedd 1, 2, 3, 4, 5 a 6 mewn uned cyfeirio disgyblion ; f ar gyfer disgyblion ym mlwyddyn 7 mewn uned cyfeirio disgyblion pan fo gan yr awdurdod lleol, y pwyllgor rheoli (os oes un) a’r athro neu’r athrawes sydd â chyfrifoldeb gwricwlwm ar gyfer yr uned honno sy’n bodloni gofynion adran 50 o Ddeddf 2021. 3 Daw’r Rheoliadau hyn i rym ar 1 Medi 2023— a ar gyfer disgyblion ym mlynyddoedd 7 ac 8 mewn ysgol a gynhelir; b ar gyfer disgyblion ym mlynyddoedd 7 ac 8 mewn uned cyfeirio disgyblion. 4 Daw’r Rheoliadau hyn i rym ar 1 Medi 2024— a ar gyfer disgyblion ym mlwyddyn 9 mewn ysgol a gynhelir; b ar gyfer disgyblion ym mlwyddyn 9 mewn uned cyfeirio disgyblion. 5 Daw’r Rheoliadau hyn i rym ar 1 Medi 2025— a ar gyfer disgyblion ym mlwyddyn 10 mewn ysgol a gynhelir; b ar gyfer disgyblion ym mlwyddyn 10 mewn uned cyfeirio disgyblion. 6 Daw’r Rheoliadau hyn i rym ar 1 Medi 2026— a ar gyfer disgyblion ym mlwyddyn 11 mewn ysgol a gynhelir; b ar gyfer disgyblion ym mlwyddyn 11 mewn uned cyfeirio disgyblion. 7 Daw’r Rheoliadau hyn i rym ar 1 Medi 2027 ar gyfer disgyblion ym mlwyddyn 12 mewn ysgol a gynhelir. 8 Daw’r Rheoliadau hyn i rym ar 1 Medi 2028 ar gyfer disgyblion ym mlwyddyn 13 mewn ysgol a gynhelir. 9 Mae’r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— ystyr “ awdurdod lleol ” (“ local authority ”) yw’r awdurdod lleol sy’n cynnal yr ysgol; ystyr “ blwyddyn 1 ” (“ year 1 ”) yw grŵp blwyddyn y mae’r rhan fwyaf o’r disgyblion yn cyrraedd 6 oed ynddo; ystyr “ blwyddyn 2 ” (“ year 2 ”) yw grŵp blwyddyn y mae’r rhan fwyaf o’r disgyblion yn cyrraedd 7 oed ynddo; ystyr “ blwyddyn 3 ” (“ year 3 ”) yw grŵp blwyddyn y mae’r rhan fwyaf o’r disgyblion yn cyrraedd 8 oed ynddo; ystyr “ blwyddyn 4 ” (“ year 4 ”) yw grŵp blwyddyn y mae’r rhan fwyaf o’r disgyblion yn cyrraedd 9 oed ynddo; ystyr “ blwyddyn 5 ” (“ year 5 ”) yw grŵp blwyddyn y mae’r rhan fwyaf o’r disgyblion yn cyrraedd 10 oed ynddo; ystyr “ blwyddyn 6 ” (“ year 6 ”) yw grŵp blwyddyn y mae’r rhan fwyaf o’r disgyblion yn cyrraedd 11 oed ynddo; ystyr “ blwyddyn 7 ” (“ year 7 ”) yw grŵp blwyddyn y mae’r rhan fwyaf o’r disgyblion yn cyrraedd 12 oed ynddo; ystyr “ blwyddyn 8 ” (“ year 8 ”) yw grŵp blwyddyn y mae’r rhan fwyaf o’r disgyblion yn cyrraedd 13 oed ynddo; ystyr “ blwyddyn 9 ” (“ year 9 ”) yw grŵp blwyddyn y mae’r rhan fwyaf o’r disgyblion yn cyrraedd 14 oed ynddo; ystyr “ blwyddyn 10 ” (“ year 10 ”) yw grŵp blwyddyn y mae’r rhan fwyaf o’r disgyblion yn cyrraedd 15 oed ynddo; ystyr “ blwyddyn 11 ” (“ year 11 ”) yw grŵp blwyddyn y mae’r rhan fwyaf o’r disgyblion yn cyrraedd 16 oed ynddo; ystyr “ blwyddyn 12 ” (“ year 12 ”) yw grŵp blwyddyn y mae’r rhan fwyaf o’r disgyblion yn cyrraedd 17 oed ynddo; ystyr “ blwyddyn 13 ” (“ year 13 ”) yw grŵp blwyddyn y mae’r rhan fwyaf o’r disgyblion yn cyrraedd 18 oed ynddo; ystyr “ blwyddyn derbyn ” (“ reception year ”) yw grŵp blwyddyn y mae’r rhan fwyaf o’r disgyblion yn cyrraedd 5 oed ynddo; ystyr “ blwyddyn meithrin ” (“ nursery year ”) yw grŵp blwyddyn y mae’r rhan fwyaf o’r disgyblion yn cyrraedd 4 oed ynddo; mae i “blwyddyn ysgol” yr ystyr a roddir i “school year” yn adran 579(1) o Ddeddf 1996; ystyr “ cofnod presenoldeb ” (“ attendance record ”) yw cofnod o bresenoldeb disgybl yn yr ysgol yn ôl y gofrestr bresenoldeb a gedwir yn unol ag adran 434 o Ddeddf 1996 a Rheoliadau Addysg (Cofrestru Disgyblion) (Cymru) 2010 ; mae i “ cwricwlwm perthnasol ” (“ relevant curriculum ”) yr ystyr a roddir iddo— yn adran 56(5)(a) o Ddeddf 2021 mewn perthynas ag ysgol a gynhelir; a yn adran 56(5)(c) o Ddeddf 2021 mewn perthynas ag UCD; mae “ cymhwyster perthnasol a gymeradwywyd ” (“ approved relevant qualification ”) yn gymhwyster o fewn ystyr adran 56 o Ddeddf Cymwysterau Cymru 2015 ; ystyr “ Deddf 1996 ” (“ the 1996 Act ”) yw Deddf Addysg 1996; ystyr “ Deddf 2021 ” (“ the 2021 Act ”) yw Deddf Cwricwlwm ac Asesu (Cymru) 2021 ; mae i “disgybl” yr ystyr a roddir i “pupil” yn adran 3 o Ddeddf 1996 ; mae i “disgybl cofrestredig” yr ystyr a roddir i “registered pupil” yn adran 434(5) o Ddeddf 1996; ystyr “ disgybl sy’n oedolyn ” (“ adult pupil ”) yw disgybl sy’n 18 oed neu’n hŷn ar yr adeg y mae’r wybodaeth y cyfeirir ati yn rheoliad 4 neu reoliad 5 yn cael ei rhoi ar gael ac nad yw’n bwriadu ymadael â’r ysgol erbyn diwedd y flwyddyn ysgol; mae i “diwrnod ysgol” yr ystyr a roddir i “school day” yn adran 579(1) o Ddeddf 1996; mae i “oedran ysgol gorfodol” yr ystyr a roddir i “compulsory school age” yn adran 8 o Ddeddf Addysg 1996 ; mae i “rhiant” yr ystyr a roddir i “parent” yn adran 576 o Ddeddf 1996; ystyr “ swyddog lles addysg ” (“ education welfare officer ”) yw unrhyw berson a gyflogir gan awdurdod lleol, ac y mae ei ddyletswyddau’n cynnwys sicrhau bod disgyblion o oedran ysgol gorfodol yn bresennol yn rheolaidd yn yr ysgol; ystyr “ tymor ysgol ” (“ school term ”) yw’r dyddiadau y mae tymhorau a gwyliau ysgol i ddechrau a gorffen arnynt; mae i “ uned cyfeirio disgyblion (UCD) ” (“ pupil referral unit (PRU) ”) yr ystyr a roddir iddo yn adran 81(1) o Ddeddf 2021; ystyr “ uned neu gredyd ” (“ unit or credit ”), mewn perthynas â chymhwyster, yw modiwl neu ran o gwrs sy’n arwain at y cymhwyster hwnnw y gellir, pan fo wedi ei gwblhau neu wedi ei chwblhau yn llwyddiannus, ei gyfrif neu ei chyfrif ynghyd â modiwlau neu rannau eraill tuag at ennill y cymhwyster hwnnw; ystyr “ ysgol a gynhelir ” (“ maintained school ”) yw— ysgol gymunedol, ysgol sefydledig neu ysgol wirfoddol, ysgol arbennig gymunedol neu ysgol arbennig sefydledig (ac eithrio un a sefydlwyd mewn ysbyty), ysgol feithrin a gynhelir, a uned cyfeirio disgyblion. 2 Yn y Rheoliadau hyn, mae unrhyw gyfeiriad mewn perthynas ag UCD— a at bennaeth yn gyfeiriad at athro neu athrawes sydd â chyfrifoldeb am UCD, neu b at gorff llywodraethu yn gyfeiriad at bwyllgor rheoli (os oes un) ac at athro neu athrawes sydd â chyfrifoldeb am UCD os nad oes pwyllgor rheoli. Datgymhwyso a dirymu Rheoliadau Adroddiad Pennaeth i Rieni a Disgyblion sy’n Oedolion (Cymru) 2011 3 1 Mae Rheoliadau Adroddiad Pennaeth i Rieni a Disgyblion sy’n Oedolion (Cymru) 2011 (“ Rheoliadau 2011 ”) wedi eu datgymhwyso fel a ganlyn. 2 Nid yw Rheoliadau 2011 yn gymwys— a o’r flwyddyn ysgol 2022 i 2023 i blant a disgyblion— i yn y flwyddyn meithrin, ii yn y flwyddyn derbyn, iii ym mlwyddyn 1, blwyddyn 2, blwyddyn 3, blwyddyn 4, blwyddyn 5 a blwyddyn 6, a iv ym mlwyddyn 7 pan ddarperir cwricwlwm perthnasol iddynt yn unol â Deddf 2021, b o’r flwyddyn ysgol 2023 i 2024 i ddisgyblion ym mlwyddyn 7 a blwyddyn 8, c o’r flwyddyn ysgol 2024 i 2025 i ddisgyblion ym mlwyddyn 9, d o’r flwyddyn ysgol 2025 i 2026 i ddisgyblion ym mlwyddyn 10, e o’r flwyddyn ysgol 2026 i 2027 i ddisgyblion ym mlwyddyn 11, f o’r flwyddyn ysgol 2027 i 2028 i ddisgyblion ym mlwyddyn 12, ac g o’r flwyddyn ysgol 2028 i 2029 i ddisgyblion ym mlwyddyn 13. 3 Caiff y Rheoliadau yn Atodlen 1 i’r Rheoliadau hyn eu dirymu o 1 Medi 2028. Gofyniad i ddarparu gwybodaeth: Cynnydd o dymor i dymor 4 1 Rhaid i bennaeth pob ysgol a gynhelir wneud trefniadau ar gyfer darparu’r wybodaeth yn Rhan 1 o Atodlen 2 (“yr wybodaeth o dymor i dymor”). 2 Rhaid i’r wybodaeth o dymor i dymor gael ei darparu cyn diwedd pob tymor ysgol. 3 Rhaid i’r wybodaeth o dymor i dymor gael ei rhoi ar gael— a i bob disgybl sy’n oedolyn, b i riant pob disgybl sy’n oedolyn (os yw’r pennaeth yn ystyried bod amgylchiadau arbennig sy’n gwneud hynny’n briodol), neu c i riant pob disgybl yn achos pob disgybl cofrestredig arall yn yr ysgol. 4 Caniateir i’r wybodaeth o dymor i dymor gael ei darparu ar unrhyw ffurf y mae’r pennaeth yn ystyried yn rhesymol ei bod yn briodol. Gofyniad i ddarparu gwybodaeth: Cynnydd blynyddol 5 1 Rhaid i bennaeth pob ysgol a gynhelir wneud trefniadau ar gyfer darparu (“yr wybodaeth flynyddol”)— a mewn perthynas â disgyblion hyd at a chan gynnwys blwyddyn 9, yr wybodaeth yn Rhan 2 o Atodlen 2, b mewn perthynas â disgyblion hyd at a chan gynnwys blwyddyn 9 ac sydd wedi eu cofrestru ar gyfer cymhwyster perthnasol a gymeradwywyd, yr wybodaeth yn Rhannau 2 a 3 o Atodlen 2, ac c mewn perthynas â disgyblion ym mlynyddoedd 10 ac 11, yr wybodaeth yn Rhannau 2 a 3 o Atodlen 2. 2 Caniateir i’r wybodaeth flynyddol gael ei darparu ar unrhyw ffurf y mae’r pennaeth yn ystyried yn rhesymol ei bod yn briodol. 3 Rhaid i’r wybodaeth flynyddol gael ei rhoi ar gael cyn diwedd pob blwyddyn ysgol. 4 Nid oes dim yn y rheoliad hwn sy’n atal cynnwys yr wybodaeth flynyddol mewn mwy nag un ddogfen ar yr amod bod y pennaeth, yn ddarostyngedig i reoliad 6(2), yn darparu’r wybodaeth honno cyn diwedd y flwyddyn ysgol. 5 Rhaid i’r wybodaeth flynyddol gael ei rhoi ar gael— a i bob disgybl sy’n oedolyn, b i riant pob disgybl sy’n oedolyn (os yw’r pennaeth yn ystyried bod amgylchiadau arbennig sy’n gwneud hynny’n briodol), neu c i riant pob disgybl yn achos pob disgybl cofrestredig arall yn yr ysgol. 6 Nid yw’r rheoliad hwn yn gymwys mewn perthynas ag unrhyw ddisgybl y mae adroddiad i ddisgybl sy’n ymadael â’r ysgol i’w ddarparu iddo yn unol â rheoliad 8. Cyfnod adrodd: Cynnydd blynyddol 6 1 Mae’r cyfnod y mae’r wybodaeth flynyddol a bennir yn rheoliad 5 yn ymwneud ag ef yn dechrau gyda’r diweddaraf o’r canlynol— a dyddiad derbyn y disgybl i’r ysgol, neu b diwedd y cyfnod y gwnaed yr adroddiad diwethaf ar faterion o’r fath ynddo o dan y Rheoliadau hyn neu o dan Reoliadau Adroddiad Pennaeth i Rieni a Disgyblion sy’n Oedolion (Cymru) 2011. 2 Pan na fo unrhyw un neu ragor o’r manylion sy’n angenrheidiol i ddarparu’r wybodaeth a bennir yn Rhan 3 o Atodlen 2 wedi dod i law’r pennaeth tan ar ôl diwedd tymor yr haf, rhaid i’r pennaeth roi’r wybodaeth honno ar gael cyn gynted ag y bo’n ymarferol a beth bynnag heb fod yn hwyrach na 30 Medi wedi hynny. Gwybodaeth ychwanegol sydd i’w rhoi ar gael: Cynnydd blynyddol 7 1 Os yw unrhyw berson a nodir yn rheoliad 5(5) yn ystyried nad yw’r wybodaeth flynyddol a ddarperir yn cynnwys yr holl wybodaeth sy’n ofynnol gan reoliad 5, caiff y person hwnnw ofyn i’r pennaeth ddarparu’r wybodaeth sydd ar goll. 2 Rhaid i unrhyw gais yn unol â pharagraff (1)— a cael ei wneud yn ysgrifenedig, a b nodi’r wybodaeth y gofynnir amdani. 3 Rhaid i’r pennaeth gydymffurfio â chais o’r fath o fewn 15 niwrnod ysgol i’w gael. 4 Nid yw paragraff (1) yn gymwys os yw’r wybodaeth y cyfeirir ati yn y cais wedi cael ei rhoi ar gael yn flaenorol i’r disgybl sy’n oedolyn neu i riant y disgybl o dan y Rheoliadau hyn. Gofyniad i ddarparu gwybodaeth: Adroddiad i ddisgybl sy’n ymadael â’r ysgol 8 1 Rhaid i bennaeth pob ysgol a gynhelir sicrhau bod adroddiad sy’n cynnwys yr wybodaeth y cyfeirir ati yn Rhan 4 o Atodlen 2 yn cael ei roi ar gael i unrhyw ddisgybl sydd wedi peidio â bod o’r oedran ysgol gorfodol ac sy’n bwriadu ymadael â’r ysgol neu sydd wedi ymadael â’r ysgol. 2 Rhaid i’r adroddiad fod yn ysgrifenedig a chaniateir iddo fod ar ffurf electronig. 3 O ran yr adroddiad— a rhaid i’r rhan o’r adroddiad y mae’r wybodaeth y cyfeirir ati ym mharagraffau 16, 17 a 19 o Atodlen 2 yn cael ei rhoi ar gael ynddi ddarparu ar gyfer llofnod gan y disgybl (“y rhan gyntaf”); b rhaid i’r rhan o’r adroddiad sy’n cynnwys y rhan gyntaf a’r rhan o’r adroddiad y mae’r wybodaeth y cyfeirir ati ym mharagraffau 16 a 18 o Atodlen 2 yn cael ei rhoi ar gael ynddi ddarparu ar gyfer llofnod gan athro sy’n gyfarwydd â’r disgybl a chyflawniadau’r disgybl hwnnw. 4 Caniateir i unrhyw lofnod a ddarperir yn unol â pharagraff (3) gael ei ddarparu’n electronig. Cyfnod adrodd: Adroddiad i ddisgybl sy’n ymadael â’r ysgol 9 Rhaid i’r adroddiad yn rheoliad 8 gael ei roi ar gael i’r disgybl heb fod yn hwyrach na 30 Medi ar ôl diwedd y flwyddyn ysgol yr ymadawodd y disgybl â’r ysgol ynddi neu ar ei diwedd. Cyfyngiadau ar ddarparu gwybodaeth 10 1 Nid oes dim yn y Rheoliadau hyn sy’n ei gwneud yn ofynnol i unrhyw wybodaeth gael ei rhoi ar gael— a sy’n deillio o unrhyw berson, neu sy’n cael ei darparu gan unrhyw berson neu ar ei ran, ac eithrio’r canlynol— i un o gyflogeion yr awdurdod lleol sy’n cynnal yr ysgol, ii yn achos ysgol wirfoddol a gynorthwyir, athro neu athrawes neu gyflogai arall yn yr ysgol (gan gynnwys seicolegydd addysgol a gymerir ymlaen gan y corff llywodraethu o dan gontract am wasanaethau), iii swyddog lles addysg, iv y person sy’n gofyn am y datgeliad, neu b i’r graddau y byddai’n datgelu, neu y byddai’n galluogi rhywun i gasglu, pwy yw person fel ffynhonnell yr wybodaeth neu fel person y mae’r wybodaeth honno yn ymwneud ag ef— i ac eithrio’r disgybl y mae’r wybodaeth honno yn ymwneud ag ef, neu ii person a grybwyllir ym mharagraff (1)(a). 2 Nid oes dim yn y Rheoliadau hyn sy’n ei gwneud yn ofynnol i unrhyw wybodaeth gael ei rhoi ar gael— a i’r graddau y byddai ei datgelu yn debygol, ym marn y pennaeth, o achosi niwed difrifol i iechyd corfforol neu iechyd meddwl neu gyflwr emosiynol y disgybl y mae’r wybodaeth yn ymwneud ag ef neu unrhyw berson arall, neu b i’r graddau y mae, ym marn y pennaeth, yn berthnasol i’r cwestiwn a yw’r disgybl y mae’n ymwneud ag ef yn destun, neu wedi bod yn destun, cam-drin plant neu y gallai wynebu risg o gamdriniaeth o’r fath. 3 Yn y rheoliad hwn, mae “cam-drin plant” yn cynnwys anafu plentyn yn gorfforol (ac eithrio yn ddamweiniol), ac esgeuluso plentyn yn gorfforol neu’n emosiynol, ei drin yn wael neu ei gam-drin yn rhywiol. Cyfieithu gwybodaeth a dogfennau 11 1 Os yw’n ymddangos yn angenrheidiol i bennaeth unrhyw ysgol a gynhelir y dylai unrhyw ddogfen neu unrhyw wybodaeth y mae’n ofynnol iddi gael ei rhoi ar gael o dan y Rheoliadau hyn sydd wedi ei darparu yn y Gymraeg gael ei chyfieithu i’r Saesneg, rhaid ei chyfieithu felly ac mae’r Rheoliadau hyn i fod yn gymwys i’r ddogfen neu’r wybodaeth a gyfieithir felly fel y maent yn gymwys i’r ddogfen neu’r wybodaeth wreiddiol. 2 Os yw’n ymddangos yn angenrheidiol i bennaeth unrhyw ysgol a gynhelir y dylai unrhyw ddogfen neu unrhyw wybodaeth y mae’n ofynnol iddi gael ei rhoi ar gael o dan y Rheoliadau hyn sydd wedi ei darparu yn Saesneg gael ei chyfieithu i’r Gymraeg, rhaid ei chyfieithu felly ac mae’r Rheoliadau hyn i fod yn gymwys i’r ddogfen neu’r wybodaeth a gyfieithir felly fel y maent yn gymwys i’r ddogfen neu’r wybodaeth wreiddiol. 3 Os yw’n ymddangos yn angenrheidiol i bennaeth unrhyw ysgol a gynhelir y dylai unrhyw ddogfen neu unrhyw wybodaeth y mae’n ofynnol iddi gael ei rhoi ar gael o dan y Rheoliadau hyn gael ei chyfieithu i iaith ac eithrio’r Gymraeg neu’r Saesneg, neu y dylai fersiwn Braille neu fersiwn tâp sain o’r ddogfen neu’r wybodaeth honno fod ar gael, rhaid ei chyfieithu felly neu ei chynhyrchu ar ffurf Braille neu dâp sain, yn ôl y digwydd, ac mae’r Rheoliadau hyn i fod yn gymwys i’r ddogfen a gyfieithir, yr wybodaeth a gyfieithir, y fersiwn Braille neu’r fersiwn sain fel y maent yn gymwys i’r ddogfen neu’r wybodaeth wreiddiol. 4 Ni chaniateir codi tâl am gopi o unrhyw wybodaeth a gyfieithir neu a gynhyrchir yn unol â pharagraffau (1), (2) neu (3), ond pan fo tâl yn cael ei godi am gopi o ddogfen wreiddiol, ni chaniateir codi tâl uwch am gopi o’r ddogfen a gyfieithir neu a gynhyrchir felly. Diwygio Rheoliadau Gwybodaeth am Ddisgyblion (Cymru) 2011 12 Yn rheoliad 3 o Reoliadau Gwybodaeth am Ddisgyblion (Cymru) 2011 , yn lle paragraff (1) rhodder— 1 Yn y Rheoliadau hyn ystyr “ cofnod cwricwlaidd ” (“ curricular record ”) yw cofnod ffurfiol o gyflawniadau academaidd disgybl, sgiliau a galluoedd eraill y disgybl a’i gynnydd yn yr ysgol, fel y manylir arno— a mewn perthynas â’r disgyblion hynny y darperir addysg iddynt o dan yr hen gwricwlwm, yn yr Atodlen i Reoliadau Adroddiad Pennaeth i Rieni a Disgyblion sy’n Oedolion (Cymru) 2011, neu b mewn perthynas â’r disgyblion hynny y darperir addysg iddynt o dan y cwricwlwm newydd, yn Rheoliadau Darparu Gwybodaeth gan Benaethiaid i Rieni a Disgyblion sy’n Oedolion (Cymru) 2022. 2A Mae cyfeiriadau yn y Rheoliadau hyn at ddisgyblion y darperir addysg iddynt “o dan yr hen gwricwlwm” yn gyfeiriadau at y plant hynny a’r disgyblion hynny y mae Rhan 2, 3, neu 5 o Ddeddf Cwricwlwm ac Asesu (Cymru) 2021 yn gymwys iddynt, ond nad yw’r Rhan berthnasol o’r Ddeddf honno wedi dod i rym eto mewn perthynas â hwy. 2B Mae cyfeiriadau yn y Rheoliadau hyn at ddisgyblion y darperir addysg iddynt “o dan y cwricwlwm newydd” yn gyfeiriadau at y plant hynny a’r disgyblion hynny y mae Rhan 2, 3 neu 5 o Ddeddf Cwricwlwm ac Asesu (Cymru) 2021 yn gymwys iddynt, ac y mae’r Rhan berthnasol o’r Ddeddf honno wedi dod i rym mewn perthynas â hwy. Jeremy Miles Gweinidog y Gymraeg ac Addysg, un o Weinidogion Cymru 15 Mehefin 2022